recursal/SuperWikiNEXT-32B huggingface dataset:
Ο **Ραφίκ Ούντιν Αχμέντ** (Βεγγαλικά: রফিক উদ্দীন আহমেদ‎) (30 Οκτωβρίου 1926 - 21 Φεβρουαρίου 1952) ήταν διαδηλωτής που σκοτώθηκε κατά τη διάρκεια του Βεγγαλικού Γλωσσικού Κινήματος που έλαβε χώρα στο Ανατολικό Πακιστάν (σημερινό Μπαγκλαντές) το 1952. Θεωρείται μάρτυρας στο Μπαγκλαντές.

Πρώτα χρόνια
------------

Ο Αχμέντ γεννήθηκε στις 30 Οκτωβρίου του 1926 στο χωριό Παρίλ (μετονομάστηκε σε "Ραφίκναγκαρ"), στο Σινγκάιρ της επαρχίας Μανικγκάντζ της Ανατολικής Βεγγάλης των Βρετανικών Ινδιών. Πέρασε τις εξετάσεις από τη σχολή Μπάιρα το 1949. Σπούδασε στο κολέγιο Ντεμπέντρα αλλά τα παράτησε πριν αποφοιτήσει. Μετακόμισε στη Ντάκα και άρχισε να εργάζεται σε ένα τυπογραφείο που ανήκε στον πατέρα του.

Βεγγαλικό γλωσσικό κίνημα
-------------------------

Ο Αχμέντ συμμετείχε ενεργά στη φοιτητική διαμαρτυρία που απαιτούσε την καθιέρωση των βεγγαλικών ως εθνική γλώσσα του Πακιστάν στις 21 Φεβρουαρίου 1952, παρά την απαγόρευση κυκλοφορίας στο Πανεπιστήμιο της Ντάκα. Όταν η αστυνομία άνοιξε πυρ κατά των διαδηλωτών μπροστά από τις εγκαταστάσεις του Ιατρικού Κολεγίου της Ντάκα, ο Ραφίκ πυροβολήθηκε στο κεφάλι και πέθανε αμέσως. Ετάφη στο νεκροταφείο Αζιμπούρ. Ο τάφος του χάθηκε και δεν εντοπίστηκε αργότερα.

Κληρονομιά
----------

Τιμήθηκε με το Εκουσέι Παντάκ μεταθανάτια, το 2000, για τη θυσία του. Το χωριό του μετονομάστηκε σε Ραφίκναγκαρ και η Βιβλιοθήκη Σαχίντ Ραφίκ Ούντιν Αχμέντ και το Μουσείο-Μνημείο δημιουργήθηκε στο χωριό του το Φεβρουάριο του 2010. Το Σαχίντ Ραφίκ Σμρίτι Παθαγκάρ είναι βιβλοθήκη στο Μανικγκάντζ, η οποία ονομάστηκε προς τιμήν του και ιδρύθηκε το 2004. Το "Τσαντέρ Μοτό Τσάντρο Μπίντου" είναι θεατρικό με βάση τα απομνημονεύματά του.

Παραπομπές
----------

1. ↑  «Include language martyrs' biographies in school curriculum» (στα αγγλικά). *The Daily Star*. 2010-02-20.. Ανακτήθηκε στις 2017-04-05.
2. ↑  «Museum in honour of Shaheed Rafiq has no memorabilia» (στα αγγλικά). *The Daily Star*. 2010-02-20.. Ανακτήθηκε στις 2017-04-05.
3. ↑  «Cultural programmes to observe Ekushey» (στα αγγλικά). *The Daily Star*. 2013-02-22.. Ανακτήθηκε στις 2017-04-05.
4. 1 2  «Museum in honour of Shaheed Rafiq has no memorabilia» (στα αγγλικά). *The Daily Star*. 2010-02-20.. Ανακτήθηκε στις 2017-04-05.
5. 1 2 3 4  Akbar, ASM Rafiqul. «Ahmed, Rafiq Uddin». *en.banglapedia.org* (στα Αγγλικά). Banglapedia. Ανακτήθηκε στις 5 Απριλίου 2017.
6. ↑  Al Helal, Bashir. Bhasha Andoloner Itihash, σελίδα 480.
7. ↑  «Graves of three language martyrs traceless» (στα αγγλικά). *The Daily Star*. 2009-02-21.. Ανακτήθηκε στις 2017-04-05.
8. ↑  «Library honouring Language Martyr Rafiq, observes 7th anniversary» (στα αγγλικά). *The Daily Star*. 2012-06-02.. Ανακτήθηκε στις 2017-04-05.
9. ↑  «Memoirs of a Martyr» (στα αγγλικά). *The Daily Star*. 2011-03-02.. Ανακτήθηκε στις 2017-04-05.

Εξωτερικοί σύνδεσμοι
--------------------

* Σύντομη βιογραφία στην επίσημη ιστοσελίδα του Πρωθυπουργού του Μπανγκλαντές, Κυβέρνηση του Μπανγκλαντές
Το **Caudron C.530 Rafale** ήταν διθέσιο μονοκινητήριο αγωνιστικό αεροσκάφος του Μεσοπολέμου. Κατασκευάστηκαν μονάχα επτά αεροσκάφη αυτού του τύπου, τα οποία σημείωσαν όμως μεγάλη επιτυχία σε διάφορους διαγωνισμούς του 1934.

Σχεδιασμός και ανάπτυξη
-----------------------

Το C.530 ήταν ένα χαμηλοπτέρυγο μονοπλάνο ξύλινης κατασκευής, με υφασμάτινη επικάλυψη. Ήταν παρόμοιο σχεδιαστικά με το προγενέστερο C.430 Rafale, από το οποίο διέφερε κυρίως ως προς το ότι είχε μικρότερο πτερυγικό φόρτο. Προωθούνταν από έναν αερόψυκτο κινητήρα Renault Bengali Junior ισχύος 152 hp, ο οποίος έστρεφε δίφυλλη έλικα μεταβλητού βήματος. Οι δύο χειριστές κάθονταν ο ένας πίσω από τον άλλο. Το Rafale διέθετε σταθερό σύστημα προσγείωσης, με τους δύο κύριους τροχούς να καλύπτονται από αεροδυναμικά φέρινγκ.

Το αρχικό πρωτότυπο πραγματοποίησε την παρθενική του πτήση εντός του πρώτου μισού του 1934, ενώ σύντομα ολοκληρώθηκαν έξι επιπλέον αεροσκάφη.

Επιχειρησιακή ιστορία
---------------------

Το *Rafale* αναπτύχθηκε ως αγωνιστικό αεροσκάφος και το 1934 σημείωσε σημαντικές επιτυχίες: στις 8 Ιουλίου αεροσκάφη αυτού του τύπου πήραν τις τρεις πρώτες θέσεις στο δωδεκάωρο αεροπορικό event του Ανζέ, ενώ αργότερα τον ίδιο μήνα πήραν τις έξι πρώτες θέσεις στο Esders Cup. Στα τέλη Αυγούστου ένα Rafale κέρδισε το Zénith Cup, πραγματοποιώντας πτήση συνολικού μήκους 1.578 km με ταχύτητα 240 km/h.

Το 1935 δύο C.530 μετατράπηκαν σε C.660 Rafale, με ισχυρότερο κινητήρα Renault των 180 hp. Ένα εξ αυτών κέρδισε ξανά στο αεροπορικό event του Ανζέ.

Παραπομπές
----------

1. 1 2  «Racing at Deauville». *Flight* **XXVI** (1337): p.857. 9 August 1934. .
2. ↑  «Vincennes again». *Flight* **XXVI** (1328): p.807. 7 June 1934. .
3. ↑  «Caudron C.530». Ανακτήθηκε στις 2 Μαρτίου 2015.
4. 1 2
5. ↑  «Les Douze Heures d'Angers». *Flight* **XXVI** (1334): p.743. 19 July 1934. .
6. ↑  «L'Aviation Sportive». *L'Aérophile* **14** (684): p.8. 26 July 1934. .
7. ↑  «Le Coupe Zénith». *L'Aérophile* **42** (9): p.267. July 1935. .
8. ↑  «The Douze Heures d'Angers». *Flight* **XXVIII** (1386): p.83. 18 July 1935. .

  


|  |  |
| --- | --- |
| 

|  |
| --- |
| * Πύλη:Αεροπορία
 |

 |
Οι **Deus Ex Machina** είναι ελληνικό hardcore συγκρότημα που δημιουργήθηκε το 1989 στην Αθήνα από τους Δημήτρη Σπυρόπουλο και Δημήτρη Μάνθο. Ο Σπυρόπουλος και ο ντράμερ του συγκροτήματος Γιάννης Βεναρδής καθώς και ο πρώην τους τραγουδιστής Νίκος (Τσουλούφις) Χαραλαμπόπουλος είναι βετεράνοι της Πανκ σκηνής της δεκαετίας του '80 (προερχόμενοι και οι τρεις από τους Αδιέξοδο, ενώ ο Βεναρδής έπαιξε και στους Γενιά του Χάους και Λευκή Συμφωνία). 

Έχουν κάνει πολλές συναυλίες στην Ελλάδα και στο εξωτερικό, όπως στη Biennale 2000 στο Τορίνο και μια σειρά από εμφανίσεις με αντιπολεμικό χαρακτήρα στα Βαλκάνια, ιδιαίτερα στην Γιουγκοσλαβία. Οι στίχοι του συγκροτήματος είναι συχνά πολιτικοί με αναφορές σε θέματα όπως ο πόλεμος στο Ιράκ και το κίνημα Εθνικής Απελευθέρωσης Στρατού των Ζαπατίστας του Μεξικού.

Κατά τη διάρκεια της πορείας τους έχουν ανοίξει συναυλίες συγκροτημάτων όπως οι Dubrovniks, New Model Army, Madball, Public Enemy και Βuzzcocks.

Βασική δισκογραφία
------------------

Το εξώφυλλο του άλμπουμ *Worlds Apart Sessions*.
* Motorpsycho (Hitch Hyke 1990)
* execute/iraq'n'roll 7'' (Hitch Hyke 1992)
* Worlds Apart (Hitch Hyke 1993)
* No silence on my face/sds (Hitch Hyke 1994)
* Different? (ep cd, Hitch Hyke 1997)
* Signs (Hitch Hyke 2003)
* Time Expires (ep cd, The Lab 2007)
* 38 Hiliosta / bastardokratia (7', The Lab 2012)
* The Sound of Liberation (LP, CD, The Lab 2013)

Εξωτερικοί σύνδεσμοι
--------------------

* Επίσημη ιστοσελίδα
* Deus Ex Machina: «Έγινε ο θάνατος συνήθειά μας»![*νεκρός σύνδεσμος*]
Το **Cowboys from Hell** είναι ένα τραγούδι του αμερικανικού Metal συγκροτήματος Pantera, το οποίο συμπεριλήφθηκε στον ομότιτλο δίσκο τους, το 1990. Το τραγούδι κυκλοφόρησε και σε single, το οποίο ήταν και το ντεμπούτο του συγκροτήματος. Η μουσική και οι στίχοι του τραγουδιού πιστώνονται σε όλο το συγκρότημα. Γνωστή είναι και η συντομογραφία του ως "CFH", το οποίο έγινε λογότυπο, με μέλη του σχήματος, αλλά φίλοι του, να το έχουν κάνει τατουάζ.

Το κομμάτι θεωρείται ένα από τα πιο δημοφιλή και καλύτερα του σχήματος, ενώ πάντα είχε θέση στο συναυλιακό ρεπερτόριό τους. Ο τηλεοπτικός σταθμός VH1, κατέταξε το κομμάτι 25ο ανάμεσα στα *Σπουδαιότερα Μetal Τραγούδια όλων των εποχών*. Ενώ, σε ψηφοφορία που έγινε στην ελληνική έκδοση του *Metal Hammer*, το τραγούδι συμπεριλήφθηκε μεταξύ των *200 Σπουδαιότερων Τραγουδιών όλων των εποχών*, καταλαμβάνοντας την 16η θέση.

Παραπομπές
----------

1. 1 2  Κατερίνα Μηλιαράκη (2010). «Cowboys From Heall». *Metal Hammer* **308**: 46.
2. ↑  Richard Bienstock and Chris Gill (3 Φεβρουαρίου 2016). «The 25 Greatest Pantera Songs of All Time». Guitarworld.com. Αρχειοθετήθηκε από το πρωτότυπο στις 7 Απριλίου 2016. Ανακτήθηκε στις 23 Μαρτίου 2016.
3. ↑  «VH1 40 Greatest Metal Songs». VH1 Channel. 1–4 Μαΐου 2006. Αρχειοθετήθηκε από το πρωτότυπο στις 20 Απριλίου 2016. Ανακτήθηκε στις 10 Σεπτεμβρίου 2006.
Ο **Πέτρος Ξανθόπουλος** (Νίκαια Αττικής, 2 Σεπτεμβρίου 1959)(ή σύμφωνα με άλλες πηγές 22 Απριλίου) είναι Έλληνας πρώην διεθνής ποδοσφαιριστής, ο οποίος αγωνιζόταν ως αμυντικός και ως μέσος.

Καριέρα ποδοσφαιριστή
---------------------

### Σε συλλογικό επίπεδο

Γεννημένος και μεγαλωμένος στη Νίκαια ξεκίνησε το ποδόσφαιρο το 1974 από τη Χαλκηδόνα και το 1978 μεταγράφηκε στον Ολυμπιακό, με τη φανέλα του οποίου αγωνίστηκε μέχρι το 1988 στη θέση του αμυντικού και κατέκτησε πέντε πρωταθλήματα (1979-1980, 1980-1981, 1981-1982, 1982-1983 και 1986-1987). Έχει σκοράρει 8 φορές με τη φανέλα του Ολυμπιακού σε 238 αγώνες πρωταθλήματος.

Με δικό του γκολ κατέκτησε το 1987 ο Ολυμπιακός το Σούπερ Καπ απέναντι στον ΟΦΗ, το οποίο ήταν ο τελευταίος τίτλος της ομάδας πριν από τα «πέτρινα χρόνια» που ακολούθησαν.

Συνέχισε για δύο χρόνια μέχρι το 1990 στον Εθνικό Πειραιώς, για έναν χρόνο μέχρι το 1991 στον Πανιώνιο και για τρία χρόνια μέχρι το 1994 στην Προοδευτική, όπου σταμάτησε και την ποδοσφαιρική του καριέρα.

### Στην εθνική Ελλάδας

Στις 15 Φεβρουαρίου 1984 αγωνίστηκε για πρώτη φορά στην εθνική Ελλάδας σε φιλικό αγώνα με την Ανατολική Γερμανία, όταν πέρασε ως αλλαγή στο 83΄. Συμμετείχε σε 19 διεθνείς αγώνες, με τελευταία συμμετοχή στις 14 Οκτωβρίου 1987, στον τελευταίο αγώνα για τα προκριματικά του ευρωπαϊκού πρωταθλήματος του 1988 με την Ουγγαρία στη Βουδαπέστη. Στον προτελευταίο του διεθνή αγώνα, στον ισόπαλο 2-2 φιλικό αγώνα με τη Ρουμανία που διεξήχθη στις 7/10/1987 στο Βουκουρέστι, σημείωσε το μοναδικό του γκολ με την εθνική ομάδα κάνοντας στο 63΄ το 0-2, ενώ στον ίδιο αγώνα αποβλήθηκε στο 83ο λεπτό.

Καριέρα προπονητή
-----------------

Μετά το τέλος της ποδοσφαιρικής του καριέρας ασχολήθηκε με την προπονητική. Έχει περάσει από τους πάγκους αρκετών ομάδων, όπως οι Φωστήρας, Βύζας Μεγάρων, Παναιγιάλειος, Χαλκηδόνα, Παναχαϊκή, Α.Π.Ο. Κερατσίνι και Πανελευσινιακό. Επίσης έχει εκλεγεί Α΄ αντιπρόεδρος του Πανελλήνιου Συνδέσμου Προπονητών Ποδοσφαίρου (ΠΣΕΠΠ). Απο 21-11-2018 ανέλαβε προπονητής της ομάδος Α.Σ. Ανω Μερά Μυκόνου η οποία αγωνίζεται στο πρωτάθλημα της πρώτης κατηγορίας της Ε.Π.Σ. Κυκλάδων.

Παραπομπές
----------

1. ↑   Xanthopoulos, Petros]
2. ↑  Πέτρος Ξανθόπουλος: Ο Άνετος
3. ↑  Πέτρος Ξανθόπουλος, ένας ποδοσφαιριστής «κόσμημα»
4. ↑  Πέτρος Ξανθόπουλος, ένας ποδοσφαιριστής κόσμημα, koinoniki.gr

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* «Όλα για το ποδόσφαιρο ’91», περιοδικό Εικόνες.
* εφημερίδα GOALnews,σελ 44,30/7/2008

Εξωτερικοί σύνδεσμοι
--------------------

* Η καριέρα του Πέτρου Ξανθόπουλου στο national-football-teams
* Το προφίλ του Πέτρου Ξανθόπουλου στο transfermarkt
Για άλλες χρήσεις, δείτε: Πέτρος Πετρίδης.

Ο **Πέτρος Ιωάννης Πετρίδης** (Νίγδη, 23 Ιουλίου 1892 – Αθήνα, 20 Αυγούστου 1977) ήταν Έλληνας συνθέτης, κριτικός και ακαδημαϊκός.

Βιογραφία
---------

Γεννήθηκε το 1892 στη Νίγδη της Καππαδοκίας και σε νεαρή ηλικία εγκαταστάθηκε στην Κωνσταντινούπολη όπου διδάχτηκε αρμονία και πιάνο, φοιτώντας παράλληλα από το 1906 μέχρι το 1911 στη Ροβέρτειο Σχολή. Μετά την αποφοίτησή του μετέβη στη Γαλλία για σπουδές στη νομική και τις πολιτικές επιστήμες, τις οποίες όμως διέκοψε το 1913 προκειμένου να συμμετάσχει ως εθελοντής στον Ελληνικό Στρατό κατά τους Βαλκανικούς Πολέμους, στη διάρκεια των οποίων τραυματίστηκε πολεμώντας στο μέτωπο της Ηπείρου. Κατόπιν απέκτησε την ελληνική υπηκοότητα και επέστρεψε στο Παρίσι όπου αφοσιώθηκε στις μουσικές σπουδές.

Το 1918 ανέλαβε τη διεύθυνση του γραφείου Τύπου της ελληνικής πρεσβείας στο Λονδίνο και ταυτόχρονα έδινε διαλέξεις για την ελληνική μουσική στο Βασιλικό Κολέγιο ενώ από το 1919 ως το 1921 δίδαξε νεοελληνική γλώσσα στη Σορβόννη. Τα επόμενα χρόνια συνέθεσε σειρά μουσικών έργων που περιλάμβαναν συμφωνίες, μουσικές δωματίου, όπερα, κονσέρτα, σουίτες, φωνητικά, παραλλαγές βυζαντινών θεμάτων κλπ και διηύθυνε συναυλίες σε διάφορα κράτη.

Υπήρξε επί σειρά ετών συνεργάτης ελληνικών και ξένων εφημερίδων και περιοδικών όπως το *Ελεύθερο Βήμα*, η *Καθημερινή*, η *Πρωΐα*, οι *The Musical Times* του Λονδίνου και η *Christian Science Monitor* της Βοστώνης, δημοσιεύοντας άρθρα και κριτικές του πάνω στη μουσική. Το 1958 εξελέγη αντεπιστέλλον μέλος της Γαλλικής Ακαδημίας Καλών Τεχνών και το 1959 τακτικό μέλος της Ακαδημίας Αθηνών ενώ τιμήθηκε με τον Γαλλικό ταξιάρχη Γραμμάτων και Τεχνών. 

Απεβίωσε στις 20 Αυγούστου του 1977.

Συνθέσεις (ενδεικτικές)
-----------------------

* *Διγενής Ακρίτας* (διπλή επική συμφωνία)
* *Άγιος Παύλος* (ορατόριο)
* *Ο Πραματευτής* (χορόδραμα)
* *Ιωνική σουίτα*
* *Ζεφύρα* (μουσικόδραμα)
* *Βυζαντινή μνημόνιος ακολουθία*

Παραπομπές
----------

1. ↑  «Grove Music Online» (Αγγλικά) Oxford University Press. ISBN-13 978-1-56159-263-0.
2. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 11  Μαΐου 2020.
3. ↑  «Πετρίδης , Πέτρος». *mmb.org.gr*. Μεγάλη Μουσική Βιβλιοθήκη της Ελλάδος - Λίλιαν Βουδούρη. Ανακτήθηκε στις 6 Ιανουαρίου 2017.
4. 1 2 3 4 5  «Πέτρος (Ιωάννης) Πετρίδης». *nationalopera.gr*. Εθνική Λυρική Σκηνή. Ανακτήθηκε στις 6 Ιανουαρίου 2017.
5. 1 2 3 4 5 6  *Μικρασιατικά Χρονικά*, Εκδιδόμενον υπό του τμήματος Μικρασιατικών Μελετών της Ενώσεως Σμυρναίων, Αθήναι 1964, τόμος 11ος, σελ. 68.
6. 1 2 3  *Μακεδονία*, 23 Αυγούστου 1977, σελ. 3.
7. 1 2  *Σύγχρονος Εγκυκλοπαιδεία Ελευθερουδάκη*, έκδοσις πέμπτη, εκσυγχρονισμένη δια συμπληρώματος κατά τόμον, Εγκυκλοπαιδικαί Εκδόσεις Ν. Νίκας και ΣΙΑ Ε.Ε. Αθήναι, τόμος 20ος, σελ. 526.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Μουσική
* Πύλη:Ελλάδα
* Πύλη:Τουρκία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 16272470
* LCCN: n86873070
* ISNI: 0000 0001 1599 9097
* GND: 117755206
* SUDOC: 111583330

 |

 |
Το ***Cosmos: A Personal Voyage*** είναι τηλεοπτική σειρά δεκατριών επεισοδίων της αμερικανικής δημόσιας τηλεοράσεως PBS, γραμμένη από τον γνωστό εκλαϊκευτή της αστρονομίας Καρλ Σαγκάν, τη συγγραφέα Ανν Ντρήαν (Ann Druyan) και τον αστροφυσικό Στήβεν Σότερ, και με παρουσιαστή τον Καρλ Σαγκάν. Καλύπτει ένα ευρύ φάσμα επιστημονικών θεμάτων, όπως την προέλευση της ζωής, την εξέλιξη των ειδών, την ιστορία της επιστήμης, τη θέση του ανθρώπου στο Σύμπαν και την ύπαρξη εξωγήινης ζωής. Μεταδόθηκε το 1980 και αποτελούσε τη σειρά με την υψηλότερη τηλεθέαση στην ιστορία της PBS μέχρι το 1990.

Περιγραφή
---------

Η παραγωγή της σειράς έγινε το 1978 και το 1979 από τον τηλεοπτικό σταθμό KCET του Λος Άντζελες και κόστισε περί τα 6,3 εκατομμύρια δολάρια με επιπλέον 2 εκατομμύρια για διαφήμιση της σειράς. Η μορφή ήταν παρόμοια με προηγούμενα ντοκιμαντέρ του BBC, όπως το *Η ζωή πάνω στη Γη* του Ντέιβιντ Ατένμπορω, αλλά αντίθετα με αυτά γυρίσθηκε και σε βιντεοταινία, και όχι μόνο σε φιλμ.

Η σειρά είναι αξιοσημείωτη για την πρωτοπόρα χρήση ειδικών εφέ και για τη μουσική του Vangelis.

Εξωτερικοί σύνδεσμοι
--------------------

* The Carl Sagan Portal
* *Cosmos*   στην IMDb
* The music of *Cosmos*: a look at the music of Vangelis Papathanassiou


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Cosmos: A Personal Voyage  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Το **Desierto** είναι μεξικανική ταινία του 2015 σε σκηνοθεσία του Χονάς Κουαρόν και σε σενάριο του σκηνοθέτη και του Ματέο Γκαρσία.

Πλοκή
-----

Ο Μόιζες ξεκινά μαζί με άλλους Μεξικανούς να διασχίσει παράνομα τα σύνορα και να περάσει στις ΗΠΑ για να βρει το παιδί του. Όμως, το όχημα στο οποίο επέβαινε, παθαίνει βλάβη. Έτσι, ο συνοδηγός στο όχημα, ο Λόμπο, αποφασίζει να περάσουν στη χώρα με τα πόδια και από ένα επικίνδυνο σημείο.

Στην πορεία πέντε άτομα μένουν πιο πίσω, μεταξύ αυτών και ο Μόιζες. Ο Λόμπο, που είναι μπροστά, αφήνει τους πέντε πίσω και λέει στους υπόλοιπους να προχωρήσουν. Στη περιοχή βρίσκεται ένας Αμερικανός, ο Σαμ, που έχει στο τζιπ του την ομοσπονδιακή σημαία. Αντιλαμβάνεται πως στη περιοχή υπάρχουν άνθρωποι. Στέλνει τον σκύλο του Τράκερ να τους βρει και όταν βρίσκει τον Λόμπο και τους υπόλοιπους, ο Σαμ τους σκοτώνει όλους με μια καραμπίνα.

Οι εναπομείναντες πέντε τη γλιτώνουν, όμως ο Τράκερ καθοδηγεί τον Σαμ και σκοτώνει τους τρεις. Εν τέλει, μένουν ζωντανοί ο Μόιζες και η Αντέλα. Καταφέρνουν με κόλπο να κλέψουν το τζιπ, όμως ο Σαμ πυροβολεί την Αντέλα στο χέρι και το τζιπ ανετρέπεται. Ο Μόιζες παίρνει από το τζιπ του κουτί με τις πρώτες βοήθειες και μέσα βρισκει ένα πλαστικό οπλο. Αφήνει πίσω την Αντέλα κάτω από ένα κάκτο και συνεχίζει μόνος του. Κατά την καταδίωξη, ο Μόιζες σκοτώνει τον Τράκερ.

Στη συνέχεια, σε μια συμπλοκή που έχουν ο Μόιζες και ο Σαμ, ο Σαμ σπάζει το πόδι του και ο Μόιζες παίρνει το όπλο του και τον εγκαταλείπει. Γυρίζει πίσω στην Αντέλα και την παίρνει στην πλάτη του. Μετά από περπάτημα, βρίσκουν μια λεωφόρο.

Διανομή
-------

| Ηθοποιός | Ρόλος |
| --- | --- |
| Γκαέλ Γκαρσία Μπερνάλ | Μόιζες |
| Τζέφρι Ντιν Μόργκαν | Σαμ |
| Αλόντρα Χιντάλγκο | Αντέλα |
| Ντιέγο Κατάνιο | Μέτσας |
| Μάρκο Πέρεζ | Λόμπο |
| Όσκαρ Φλόρες | Ραμίρο |
|

Βραβεία/Διακρίσεις
------------------

Είναι η πρόταση που υπέβαλε το Μεξικό για το βραβείο καλύτερης ξενόγλωσσης ταινίας στα 89α Βραβεία Όσκαρ.

Παραπομπές
----------

1. ↑  «Oscars: Mexico Selects 'Desierto' for Foreign-Language Category». Ανακτήθηκε στις 14 Νοεμβρίου 2016.
To "**Left Behind**" είναι ένα τραγούδι του αμερικανικού heavy metal συγκροτήματος Slipknot, το οποίο συμπεριλήφθηκε στον δεύτερο δίσκο τους *Iowa*, το 2001. Το κομμάτι κυκλοφόρησε και ως single το πρώτο εκ των δύο που κυκλοφόρησαν για αυτόν τον δίσκο. Το single γνώρισε εισπρακτική επιτυχία, φτάνοντας στο νούμερο 5 των βρετανικών charts *Rock & Metal Singles* και στο νούμερο 30 των αμερικανικών *Mainstream Rock* του *Billboard*, μεταξύ άλλων. Για την προώθηση του κυκλοφόρησε και video clip, το οποίο σκηνοθετήθηκε από τον Ντέιβ Μέγιερς. Το 2002, έλαβε υποψηφιότητα στα βραβεία Grammy, στην κατηγορία *Best Metal Performance*.

Παραπομπές
----------

1. ↑
2. ↑  «Slipknot Full Official Chart History». Official Charts Company. Ανακτήθηκε στις 23 Αυγούστου 2017.
3. ↑  «Mainstream Rock Songs: Slipknot Chart History». *Billboard*. Prometheus Global Media. Αρχειοθετήθηκε από το πρωτότυπο στις 16 Δεκεμβρίου 2018. Ανακτήθηκε στις 23 Αυγούστου 2017.
4. ↑  «Archive News Jul 30, 2001». Blabbermouth.net. July 30, 2001.. Ανακτήθηκε στις August 23, 2017. [*νεκρός σύνδεσμος*]
5. ↑  Bryant, Tom (14 July 2012). «Hell unleashed». *Kerrang #1423*.

Εξωτερικοί σύνδεσμοι
--------------------

* Video clip στο YouTube
Το **Les Cinq Diamants** είναι παριζιάνικη θεατρική αίθουσα η οποία βρίσκεται στον αριθμό 10 της *rue des Cinq-Diamants* στο 13ο Δημοτικό Διαμέρισμα του Παρισιού.

Ιστορία
-------

Κατά την δεκαετία του 1930, τα *« girls »* των Folies Bergères έκαναν τις πρόβες τους σε αυτό τον χώρο, ενώ ο Μαρσέλ Σερντάν προπονούνταν. Η δημιουργία του ανάγεται στο 1975. Ο Ζακ Γκερίφ, και αργότερα ο Πιέρ Σωρά το 1981 διεύθυναν το θέατρο. Τον Ιανουάριο του 1988, ο Θίασος *Catherine Brieux* εγκαταστάθηκε στον χώρο έως τον Δεκέμβριο του 2006 όταν και υποχρεώθηκε να εγκαταλείψει τον χώρο.

Η αδυναμία των στηριγμάτων από ξύλινες δοκούς κατέστησε τελικώς απαραίτητη την κατεδάφισή του το 2008, ώστε να κατασκευαστεί στην θέση του ένα νεότερο κτίριο το οποίο θα πληρούσε τις νέες προδιαγραφές ασφαλείας.

Το καλλιτεχνικό σχέδιο του 2009 του νέου διευθυντή του *Théâtre des Cinq Diamants* είχε δύο βασικές προτεραιότητες : την υποστήριξη στην δημιουργία και την ανάπτυξη της καλλιτεχνικής και πολιτισμικής εκπαίδευσης

Εξωτερικοί Σύνδεσμοι
--------------------

* Ιστοσελίδα του Θεάτρου των *Cinq Diamants*
* Ιστοσελίδα *Les Cinq Diamants de Catherine Brieux*
Ο **Πέτρος Μπούα(ς)** ο επονομαζόμενος Σκλέπας (χωλός), ήταν πολέμαρχος του 15ου αιώνα, γόνος της οικογένειας των Μπούα που είχε Αρμάνικη (Βλάχικη) καταγωγή.

Βιογραφικά στοιχεία
-------------------

Πατέρας του Πέτρου ήταν ο Ιωάννης Μπούας άρχοντας του Αγγελοκάστρου της Αιτωλοακαρνανίας.

Μετά την άλωση της Κωνσταντινουπόλεως και ενώ ο εμφύλιος πόλεμος μεταξύ των δύο τελευταίων δεσποτών του Μορέως Θωμά και Δημητρίου Παλαιολόγου μαινόταν, ο Πέτρος Μπούας συμμάχησε με τον Μανουήλ Καντακουζηνό ο οποίος είχε επαναστατήσει εναντίων των Παλαιολόγων διεκδικώντας την ηγεσία του Δεσποτάτου του Μυστρά. Οι δεσπότες μπροστά στο αδιέξοδο ζήτησαν τη βοήθεια του σουλτάνου Μωάμεθ Β΄. Αυτός έστειλε στην Πελοπόννησο τον Τουραχάν και με τη βοήθειά του οι Παλαιολόγοι νίκησαν τους επαναστάτες. Παρόλα αυτά, ο Πέτρος κατάφερε να πάρει χάρη από τον σουλτάνο, και να διατηρήσει τα προνόμιά του.

Κατά τη διάρκεια του πρώτου Βενετοτουρκικού πολέμου πολέμησε στο πλευρό των Βενετών. Το 1470, μετά την κατάληψη της Χαλκίδας από τους Τούρκους κατέφυγε στη Ζάκυνθο, επικεφαλής 500 ομοεθνών του. Όμως λίγα χρόνια αργότερα το 1479, οι Τούρκοι λεηλατούν το νησί και έτσι αναγκάζεται μετά από συμφωνία να το εγκαταλείψει.

Παραπομπές
----------

1. ↑  Madgearu & Gordon 2008, p. 83: "The despots Gjin Buia Spata and Peter Liosha were recognized by Symeon Uroš in 1359–1360 as rulers in Epirus and Aetolia. Albanian historians consider Gjin (or Ghinu) Buia and Peter Liosha Albanian, but it is sure that at least the Buia family was of Aromanian origin..."
2. ↑  Καργάκος 2000, σελ. 52 - 53
3. ↑  Μίλλερ 1909 - 1910, σελ. 139.
4. ↑  Μίλλερ 1909 - 1910, σελ. 142.
5. ↑  Εξεγέρσεις Ελλήνων και Αλβανών στην Πελοπόννησο. Τοπικές αντιστάσεις στην τουρκική κατάκτηση. Μιχαήλ Ράλλης και Πέτρος Μπούας. (1458-1479), κείμενο: Κατερίνα Κορρέ. tanea.gr. Ανακτήθηκε 19/07/20018

Βιβλιογραφία
------------

* Σαράντος Καργάκος, *Αλβανοί, Αρβανίτες, Έλληνες Αρχειοθετήθηκε 2022-02-08 στο Wayback Machine.*, Αθήνα 2000.
* Ουίλλιαμ Μίλλερ, *Ιστορία της Φραγκοκρατίας εν Ελλάδι (1204-1566)* Μετάφραση Σ. Λάμπρου, τόμος 2ος, Αθήνα 1909 – 1910.

Εξωτερικοί σύνδεσμοι
--------------------

* Εξεγέρσεις Ελλήνων και Αλβανών στην Πελοπόννησο. Τοπικές αντιστάσεις στην τουρκική κατάκτηση. Μιχαήλ Ράλλης και Πέτρος Μπούας. (1458-1479), κείμενο: Κατερίνα Κορρέ. tanea.gr. Ανακτήθηκε 19/07/20018.
Ο **Πέτρος Οικονομάκος** (Γύθειο 1890 - Αθήνα 1985), του Λεωνίδα, ήταν Έλληνας αξιωματικός της Πολεμικής Αεροπορίας.

Σταδιοδρομία
------------

Σπούδασε στην Γαλλική Σχολή Οδηγών Αεροπόρων Θεσσαλονίκης, μετά στη Σχολή Αεροπορικής Υπηρεσίας της Λάρισας και σε άλλες σχολές.

Πολέμησε σε όλους τους πολέμους και έλαβε μέρος στις εκστρατείες στη Ρωσία και στην Μικρά Ασία.

Η καριέρα του ξεκίνησε από το Πυροβολικό και το 1916 αποσπάστηκε στο σώμα της Αεροπορίας, όπου υπηρέτησε ως την αποστρατεία του, με τον βαθμό του Αντιπτεράρχου. Την περίοδο 1933-35 ήταν γενικός διευθυντής του Υπουργείου Αεροπορίας.

Χρημάτισε υφυπουργός Αεροπορίας (13 Φεβρουαρίου 1937 - 20 Απριλίου 1941) στις κυβερνήσεις του Μεταξά και του Κορυζή.

Ήταν παντρεμένος με τη Βασιλική Χατζηιωάννου, με την οποία απέκτησε έναν γιο και μία κόρη.

Παραπομπές
----------

1. ↑  Δημοσθένη Κούκουνα, Οι Έλληνες πολιτικοί 1926-1949, εκδόσεις Μέτρον 1999, σελ. 145.
2. ↑  ««Κυβέρνησις Ιωάννου Μεταξά, Από 13.4.1936 έως 29.1.1941»». Γενική Γραμματεία της Κυβέρνησης. Ανακτήθηκε στις 15 Απριλίου 2016.
3. ↑  ««Κυβέρνησις Αλέξανδρου Κορυζή, Από 29.1.1941 έως 20.4.1941»». Γενική Γραμματεία της Κυβέρνησης. Ανακτήθηκε στις 15 Απριλίου 2016.
4. ↑  Ελληνικόν who's who, Εκδοτικός Οργανισμός Ελληνικών who's who 1962, σελ. 380.
**Ferrovie dello Stato Italiane** (Σιδηρόδρομοι του Ιταλικού Κράτους) είναι η ονομασία της ιταλικής κρατικής σιδηροδρομικής εταιρείας συμμετοχών και ο χειριστής του ιταλικού σιδηροδρομικού δικτύου. Διαχειρίζεται μεταφορές, υποδομές, υπηρεσίες ακινήτων και άλλες υπηρεσίες στην Ιταλία και σε άλλες ευρωπαϊκές χώρες. Ιδρύθηκε στις 22 Απριλίου 1905.

Στις 12 Αυγούστου 1992, με απόφαση του ιταλικού Υπουργείου Οικονομίας και Οικονομικών, η εταιρεία μετατράπηκε σε Εταιρεία Περιορισμένης Ευθύνης.

Το ιταλικό σιδηροδρομικό δίκτυο περιλαμβάνει 16.178 χιλιόμετρα γραμμών με εύρος 1.435 χιλιοστά, εκ των οποίων τα 10.688 χιλιόμετρα ηλεκτροδοτούνται με συνεχές ρεύμα (3 κιλοβάτ).

Μια από τις θυγατρικές της εταιρείας περιλαμβάνουν την Hellenic Train, τον μοναδικό φορέα εκμετάλλευσης των επιβατικών και εμπορευματικών υπηρεσιών στην Ελλάδα, η οποία βρίσκεται υπό τη διαχείριση της εταιρείας από το 2017.

Παραπομπές
----------

1. ↑  «Ferrovie dello Stato Italiane SpA». *Bloomberg News* (στα English). Ανακτήθηκε στις 14 Μαρτίου 2022. CS1 maint: Μη αναγνωρίσιμη γλώσσα (link)
2. ↑  «FirstGroup and Trenitalia announce joint rail franchise bids» (στα English). *BBC News*. 24 January 2017.. Ανακτήθηκε στις 14 March 2022.
3. ↑  «FS completes acquisition of Greek national operator Trainose» (στα English). Ανακτήθηκε στις 14 Μαρτίου 2022. CS1 maint: Μη αναγνωρίσιμη γλώσσα (link)
4. ↑  «FS Italiane Now Owns Greek Railway Operator Trainose». 19 Ιανουαρίου 2017. Ανακτήθηκε στις 26 Ιουλίου 2017.
Ο **Πύρρος Λάππας** (31 Δεκεμβρίου 1899 – 17 Ιουνίου 1981) ήταν Έλληνας αξιωματικός του Πολεμικού Ναυτικού και μέλος της Διεθνούς Ολυμπιακής Επιτροπής.

Βιογραφικά στοιχεία
-------------------

Γεννήθηκε στην Αθήνα και ήταν γιος του Δημητρίου Λάππα. Αδελφή του ήταν η Είρηνη Λάππα, σύζυγος του Σταμάτη Μερκούρη και μητέρα της Μελίνας Μερκούρη. Εισήλθε στη Σχολή Ναυτικών Δοκίμων, από την οποία αποφοίτησε το 1920 με τον βαθμό του Σημαιοφόρου. Έλαβε μέρος στις ναυτικές επιχειρήσεις της Μικρασιατικής εκστρατείας. Διετέλεσε διοικητής πολλών πολεμικών πλοίων ενώ την περίοδο 1932 - 1936 διετέλεσε διοικητής Μοίρας Τορπιλοβόλων. Κατά τη διάρκεια του ελληνοιταλικού πολέμου συμμετείχε σε διάφορες επιχειρήσεις λόγω, όμως, του βομβαρδισμού του αντιτορπιλικού στο οποίο ήταν κυβερνήτης εντός του ναυστάθμου της Σαλαμίνας δεν ακολούθησε τον ελληνικό στόλο στην Αίγυπτο. Αν και κατάφερε να διασώσει το πλοίο πριν βυθιστεί προκειμένου αυτό να μην βρεθεί στα χέρια του γερμανικού στρατού, διέταξε τη ταχεία βύθιση της δεξαμενής μαζί με το πλοίο, που όμως δεν έγινε σε βαθμό ικανοποιητικό, λόγω αβαθών. Το 1942 διέφυγε στη Μέση Ανατολή, όπου και υπηρέτησε σε διάφορες θέσεις. Εν συνεχεία συμμετείχε στις αποβατικές επιχειρήσεις στο Άντζιο της Ιταλίας (Ιανουάριος 1944) και τη Νότια Γαλλία (Αύγουστος 1944).

Το 1949 προήχθη σε Υποναύαρχο και την ίδια περίοδο ανέλαβε Ανώτερος Διοικητής Υποβρυχίων. Εν συνεχεία διετέλεσε Αρχηγός του Στόλου (1949), Γενικός Επιθεωρητής Ναυτικού (1949 - 1950), Διοικητής του Ναύσταθμου στη Σαλαμίνα, Αρχηγός του Στόλου για δεύτερη φορά (1950 - 1952) ενώ την ίδια χρονιά (1952) τοποθετήθηκε Αρχηγός του Γενικού Επιτελείου Ναυτικού, θέση στην οποία παρέμεινε με΄χρι το 1958. Αποστρατεύθηκε με τον βαθμό του Αντιναυάρχου ε.α. στις 13 Σεπτεμβρίου 1958 ενώ τον Φεβρουάριο του 1963 του απονεμήθηκε ο τίτλος του Επίτιμου Αρχηγού ΓΕΝ.

Το 1958 ανακλήθηκε στην ενέργεια και τοποθετήθηκε Αρχηγός του Στρατιωτικού Οίκου του Βασιλιά Παύλου, θέση στην οποία παρέμεινε μέχρι το 1960, οπότε και ανακλήθηκε στην εφεδρεία. Παράλληλα ασχολήθηκε με τον αθλητισμό συμμετέχοντας ως μέλος (1954 - 1954, 1969 - 1980) στην Ελληνική Ολυμπιακή Επιτροπή, της οποίας διετέλεσε γενικός γραμματέας κατά την περίοδο 1961 - 1968, καθώς και ως μέλος της Διεθνούς Ολυμπιακής Επιτροπής (1965 - 1980). Το 1962 υπήρξε ο αρχηγός της ελληνικής ολυμπιακής αποστολής στους Ολυμπιακούς Αγώνες του Τόκυο. Είχε διατελέσει επίσης πρόεδρος της Ελληνικής Θαλάσσιας Ένωσης (1958 - 1980).

Απεβίωσε το 1981.

Παραπομπές
----------

1. 1 2 3  Βιογραφικό Πύρρου Λάππα, από την ιστοσελίδα του Πολεμικού Ναυτικού
2. ↑  Διατελέσαντες αρχηγοί του Ναύσταθμου, από την ιστοσελίδα του Πολεμικού Ναυτικού
3. ↑  Διατελέσαντες αρχηγοί ΓΕΝ Αρχειοθετήθηκε 2018-09-09 στο Wayback Machine. από την ιστοσελίδα του Πολεμικού Ναυτικού
4. ↑  Διατελέσαντες αρχηγοί Στόλου, από την ιστοσελίδα του Πολεμικού Ναυτικού
5. ↑  Πύρρος Λάππας, από την ιστοσελίδα της ΕΣΟΑ
Ο **Πιέτρο ντι Καμποφρεγκόζο** (1417 – 14 Σεπτεμβρίου 1459) ήταν Δόγης της Γένοβας από το 1450 ως το 1458.

Βιογραφία
---------

Ήταν εγγονός του Τομάσο ντι Καμποφρεγκόζο, ενώ, ταυτόχρονα, ήταν βασάλος των Βισκόντι ως άρχοντας του Γκάβι. Νυμφευμένος με την Μπαρτολομέα Γκριμάλντι, απέκτησε μαζί της έξι γιους, ένας εκ των οποίων, ο Μπατίστα Β΄, διετέλεσε, επίσης, Δόγης της Γένοβας.

Εκλέχθηκε Δόγης στις 8 Σεπτεμβρίου του 1450, διαδεχόμενος τον ξάδερφό του, Λοντοβίκο ντι Καμποφρεγκόζο. Η περίοδός του στην εξουσία ήταν μία από τις χειρότερες για τις ανατολικές αποικίες της Δημοκρατίας της Γένοβας. Στη διάρκεια της περιόδου αυτής, η Γένοβα απώλεσε τον έλεγχο του Πέρα στην Τουρκία, της Κάφα στην Κριμαία και της Χίου στην Ελλάδα, ενώ το επικερδές εμπόριο με τις περιοχές αυτές είχε αρχίσει να παρακμάζει. Το 1458, έπειτα από συγκρούσεις με Τούρκους και Αραγωνέζους στρατιώτες, και με την παράταξη των Γιβελλίνων να είναι παρούσα στη Γένοβα, ο Πιέτρο ζήτησε τη βοήθεια του Βασιλιά Καρόλου Ζ΄ της Γαλλίας. Ωστόσο, αυτό είχε ως άμεση συνέπεια την υποταγή της Γένοβας στη Γαλλία, κάτι που διήρκεσε ως το 1461, ενώ ο Πιέτρο, τον ίδιο καιρό, είχε απομακρυνθεί από την εξουσία.

Έπειτα από μια άκαρπη απόπειρα εξέγερσης κατά των Γάλλων, ο Πιέτρο λιθοβολήθηκε από τον πληθυσμό της πόλης της Γένοβας πλησίον της Πόρτα Σοπράνα στις 14 Σεπτεμβρίου 1459. Υπήρξε ο πρώτος Μεγάλος Μαγίστρος του Στρατιωτικού Τάγματος του Αγίου Γεωργίου.

Τέχνες
------

Τον Πιέτρο ντι Καμποφρεγκόζο υποδύεται ο Αλί Ερσίν Γιενάρ στην ταινία του 2012 με τίτλο *Fetih 1453*. Στη συγκεκριμένη ταινία, ο Πιέτρο, ο οποίος δεν αναφέρεται με το όνομά του, διατάζει τον Τζιοβάννι Τζιουστινιάνι (Τσενγκίζ Τσοσκούν) να αναλάβει την ηγεσία του γενουάτικου στρατεύματος που θα ενισχύσει τη Βυζαντινή Αυτοκρατορία η οποία ετοιμάζεται για πόλεμο ενάντια στην Οθωμανική Αυτοκρατορία, έπειτα από οθωμανική επιδρομή σε γενουάτικο πλοίο το οποίο έπλεε στον Βόσπορο.

Εξωτερικοί σύνδεσμοι
--------------------

* Βιογραφία του Πιέτρο (στα Ιταλικά)

  


|  |  |  |
| --- | --- | --- |
| ΠροκάτοχοςΛοντοβίκο ντι Καμποφρεγκόζο | **Δόγης της Γένοβας**8 Σεπτεμβρίου 1450 – Ιανουάριος 1458 | ΔιάδοχοςΥποτέλεια στον Κάρολο Ζ΄ της Γαλλίας |
|

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 222143844
* LCCN: n2015006054
* GND: 1019155787

 |

 |
Με το όνομα **Πρύτανις ο Κυζικηνός** είναι γνωστός ένας αρχαίος Έλληνας αθλητής στην πυγμαχία, που καταγόταν από την Κύζικο. Ο Πρύτανις έλαβε μέρος στους 98ους αρχαίους Ολυμπιακούς Αγώνες, όπου και δωροδοκήθηκε από τους αντιπάλους του. Τόσο ο Πρύτανις, όσο και αυτοί που τον διέφθειραν με χρήματα τιμωρήθηκαν με χρηματικό πρόστιμο. Με το ποσό αυτό στήθηκαν χάλκινα αγάλματα του Δία που στήθηκαν στην Ολυμπία, οι «Ζάνες», και από τότε αυτό έγινε έθιμο. Στους αγώνες εκείνους αντίπαλος του Πρυτάνεως ήταν ο Εύπωλος ο Θεσσαλός, που διέφθειρε με λεφτά όχι μόνο τον Πρύτανι, αλλά και τον Αγήτορα τον Αρκάδα και τον Φορμίωνα τον Αλικαρνασσέα.

Σύμφωνα με την αρχαία παράδοση, αυτό το περιστατικό ήταν η πρώτη αντικανονική πράξη που έγινε ποτέ σε Ολυμπιακούς Αγώνες.

Πηγές
-----

* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
Ο **Ρησκούπορις Β΄**, Rhescuporis II, ήταν βασιλιάς του μισού βασιλείου των Σαπαίων της Θράκης από το 12 έως το 18, διάδοχος τού αδελφού του Ροιμητάλκη Α΄, και για λίγο κυβερνήτης ολόκληρου τού βασιλείου στη συνέχεια, σφετεριζόμενος το άλλο μισό από τον ανιψιό του Κότυ Γ΄ (Σαπαίων), γιο τού Ροιμητάλκη Α΄. 

Ήταν γιος τού προγενέστερου βασιλιά της Θράκης Κότυ Γ΄ (Σαπαίων). Αδέλφια του ήταν ο Ροιμητάλκης Α΄ και μία αδελφή, σύζυγο τού Κότυ Ζ΄ (Ασταίων). Ο Ρωμαίος Ιστορικός Τάκιτος περιγράφει τον χαρακτήρα του ως «προδοτικό».

Με το τέλος τού Ροιμητάλκη Α΄, ο αυτοκράτορας Αύγουστος χώρισε τη Θράκη σε δύο χωριστά βασίλεια, το ένα μισό για να κυβερνήσει ο Κότυς Γ΄ και το άλλο μισό για τον Ρησκούπορι Β΄. Ο Τάκιτος αναφέρει ότι ο Κότυς Γ΄ έλαβε τα με καλλιέργειες, εύφορα μέρη, τις περισσότερες κωμοπόλεις και τις περισσότερες ελληνικές πόλεις της Θράκης, ενώ ο Ρησκούπορις Β΄ έλαβε την άγρια και δασώδη μερίδα με εχθρούς στα σύνορά της.  Έτσι ο Ρησκούπορις Β΄ ήθελε να προσαρτήσει το βασίλειο τού Κότυος Γ΄, αλλά εμποδιζόταν να το κάνει φοβούμενος τον Αύγουστο. Το τέλος του Αυγούστου το 14 τον ενθάρρυνε και ξεκίνησε προσπάθειες να αποκτήσει το υπόλοιπο της Θράκης, στην αρχή με διαπραγματεύσεις, αλλά στη συνέχεια, όταν ο Κότυς Γ΄ αποδείχθηκε ανθεκτικός, με προδοσία. Προσκαλώντας τον ανιψιό του σε ένα συμπόσιο για να επικυρώσει τάχα μία συνθήκη μεταξύ τους, συνέλαβε και φυλάκισε τον Κότυ Γ΄, αρπάζοντας το βασίλειό του. Ο Κότυς Γ΄ απεβίωσε, ενώ ήταν φυλακισμένος το 18, και θεωρήθηκε ότι αυτοκτόνησε. Η σύζυγος και τα παιδιά του από τη Θράκη κατέφυγαν στην Κύζικο για να γλιτώσουν από τον Ρησκούπορι Β΄.

Ο Ρωμαίος Αυτοκράτορας Τιβέριος ξεκίνησε μία έρευνα για το τέλος τού Κότυος Γ΄, καλώντας τον Ρησκούπορι Β΄ σε δίκη στη Ρωμαϊκή Σύγκλητο. Κάλεσε τη χήρα του Κότυος Γ΄ Αντωνία Τρύφαινα να καταθέσει στη δίκη, κατά την οποία η Αντ. Τρύφαινα κατηγόρησε τον κατηγορούμενο για τη δολοφονία τού συζύγου της. Ο Ρησκούπορις Β΄ κρίθηκε ένοχος και ο Τιβέριος τον έστειλε να ζήσει εξόριστος στην Αλεξάνδρεια της Αιγύπτου. Καθ' οδόν, όταν ο Ρησκούπορις Β΄ προσπάθησε να διαφύγει, σκοτώθηκε από Ρωμαίους στρατιώτες. Ο Τιβέριος επέστρεψε ολόκληρο το Θρακικό Βασίλειο στην Αντ. Τρύφαινα και διόρισε ως συγκυβερνήτη τον Ροιμητάλκη Β΄, το μεγαλύτερο παιδί της με τον Κότυ Γ΄. Όταν αυτός απεβίωσε, ο Τιβέριος επέτρεψε στον γιο τού Ρησκούπορι Β΄ να επιστρέψει στη Θράκη και να βασιλεύσει ως Ροιμητάλκης Γ΄.

Πηγές
-----

* Smith, William, ed. *Λεξικό Ελληνικής και Ρωμαϊκής Βιογραφίας και Μυθολογίας*. Βοστώνη : Little, Brown, and Company, 1867, τ. 3, σελ. 647

Σημειώσεις
----------

1. ↑  Tacitus, The Annals 2.64

|  |
| --- |
| Ρησκούπορις Β΄ (Σαπαίων) **Βασίλειο των Οδρυσών****Γέννηση:** άγνωστο **Θάνατος:** 18 |
| ΠροκάτοχοςΡοιμητάλκης Α΄ | **Βασιλιάς της Θράκης** | ΔιάδοχοςΑντωνία Τρύφαινα καιΡοιμητάλκης Β΄ |
Η εντολή **nm** περιλαμβάνεται σε αρκετές από τις νεότερες εκδόσεις του Unix και των λειτουργικών συστημάτων που βασίζονται σε αυτό. Η nm χρησιμοποιείται για να εξετάζονται δυαδικά αρχεία (όπως οι βιβλιοθήκες, οι μεταγλωττισμένες αντικειμενικές μονάδες κώδικα, τα κοινά αντικειμενικά αρχεία και τα μεμονωμένα εκετελέσιμα αρχεία) και να εμφανίζονται τα περιεχόμενα αυτών των αρχείων ή μεταπληροφορίες που περιλαμβάνονται σε αυτά, όπως ο πίνακας συμβόλων. Η έξοδος της nm κάνει διάκριση μεταξύ διάφορων τύπων συμβόλων, για παράδειγμα μεταξύ μιας συνάρτησης που δίνεται από μια μονάδα αντικειμενικού κώδικα και μιας συνάρτησης που απαιτείται από αυτήν τη μονάδα. Η nm χρησιμοποιείται στην αποσφαλμάτωση, στην επίλυση προβλημάτων από συγκρούσεις ονομάτων και χαλασμένα ονόματα στη C++, καθώς και για έλεγχο άλλων τμημάτων της αλυσίδας εργαλείων.

Το Εγχείρημα GNU περιλαμβάνει μια υλοποίηση της nm σαν μέρος του πακέτου GNU Binutils.

Δείτε επίσης
------------

* Κατάλογος βοηθημάτων του Unix
Ο **Πιέτρο νταλλε Κάρτσερι** (ιταλικά: Pietro dalle Carceri‎, αποβιώσας το 1340) ήταν κύριος των 2/3 της Εύβοιας και λόγω του γάμου του βαρόνος της Αρκαδίας. 

Ήταν υιός του Γκραπότσο νταλε Κάρτσερι κυρίου του ημίσεως των Ωρεών, τον οποίο διαδέχθηκε. Η μητέρα του Μπεατρίτσε ντα Βερόνα ήταν κυρία του ημίσεως της Χαλκίδας· το άλλο ήμισυ ανήκε στην Μαρία Ναβιγαγιόζο, αλλά το 1328 διαδέχθηκε και τις δύο γενόμενος κύριος της Χαλκίδας. Ο ίδιος διαδέχθηκε τη Μαρία νταλλε Κάρτσερι στο ήμισυ της Καρύστου. Συνολικά κατείχε τα 2/3 της Εύβοιας.

Νυμφεύθηκε δύο φορές. Η πρώτη σύζυγός του, σύμφωνα με εικασία του Καρλ Χοπφ, ήταν κόρη από τον πρώτο γάμο του Τζόρτζιο Α΄ Γκίζι άρχοντα της Τήνου και της Μυκόνου. Ωστόσο η υπόθεση αυτή απορρίπτεται από τον Λενέρτζ.

Το 1324, ο Πιέτρο αναφέρεται ως κύριος του μισού τμήματος της Βαρωνίας της Αρκαδίας εντός του Πριγκιπάτου της Αχαΐας· υποθέτουμε πως αυτό ήταν αποτέλεσμα ενός δεύτερου γάμου με την Μπαλτζάνα Γκοτζαντίνι, χήρα και κληρονόμο του βαρόνου Εράρ Β΄ ντ'Ωλναί. Η Μπαλτζάνα απεβίωσε λίγο καιρό αργότερα.

Απεβίωσε το 1340 και τον διαδέχτηκε ο υιός του, Τζοβάννι, ο οποίος και ήταν ο μοναδικός του υιός από τον δεύτερο γάμο του. Τον διαδέχθηκε ως κύριος της Χαλκίδας.

Παραπομπές
----------

1. ↑  R-J Loenertz, *Les Ghisi, dynastes vénitiens dans l'Archipel (1207-1390)* (1975), p. 107
2. ↑  Bon (1969), pp. 205, 236, 413

Πηγές
-----

* Miller, William. *The Latins in the Levant: A History of Frankish Greece (1204–1566).* London: 1908.
* Bon, Antoine (1969). *La Morée franque. Recherches historiques, topographiques et archéologiques sur la principauté d’Achaïe* (στα Γαλλικά). Paris: De Boccard.
Πάντα στο ζωολογικό κήπο του Σαν Ντιέγκο
Ο περιγραφικός όρος ***πορνογραφία για πάντα*** αναφέρεται γενικά σε ταινίες όπου μαγνητοσκοπείται η σεξουαλική συνεύρεση ανάμεσα σε γιγαντιαία πάντα, με την κινηματογράφηση και τη μετέπειτα προβολή της να αποσκοπεί στην δημιουργία και ενθάρρυνση της σεξουαλικής επιθυμίας και ζευγαρώματος στα πάντα που παρακολουθούν την ταινία, ως ένα από τα μέτρα ενάντια στον κίνδυνο εξαφάνισης του είδους.

Ιστορικό
--------

Η μέθοδος αυτή έγινε δημοφιλής μετά από τις αναφορές των θετικών αποτελεσμάτων ενός πειράματος το οποίο εκτελέστηκε από ένα ζωολόγο στην Ταϋλάνδη το 2006, κατά το οποίο έδειξαν έναν αριθμό απο πορνογραφικές ταινίες όπου απεικονίζονταν πάντα κατά την σεξουαλική πράξη μεταξύ τους. Αν και οι ερευνητές πίσω από την πρωτοβουλία αυτή δήλωσαν πως θεωρούν ότι η χρήση των πορνογραφικών ταινιών είχε ως αποτέλεσμα επιτυχείς αναπαραγωγές των πάντα, παρόμοιες μετέπειτα επιτυχίες φαίνεται να περιορίστηκαν μόνο στην Κίνα, όπου αναφέρθηκε η γέννηση 31 νεογνών πάντα μέσα σε μια περίοδο 10 μηνών από τη στιγμή που ξεκίνησε το πρόγραμμα αυτό. 

Άλλες μέθοδοι, όπως η χορήγηση Βιάγκρα για τον σεξουαλικό ερεθισμό των πάντα, δοκιμάστηκαν και φέρονται να υπήρξαν ανεπιτυχείς.

Παραπομπές
----------

1. ↑  «To Πορνό Βοηθάει τα Άγρια Πάντα να Επιστρέψουν στη Φύση - vice.com/gr».
2. ↑  (Αγγλικά) Gray, Denis (November 23, 2006). «Pandas Getting New View of Mating Ritual». *Washington Post*.. Ανακτήθηκε στις 3 May 2013.
3. ↑  (Αγγλικά) "'Panda porn' to encourage mating", Narunart Prapanya, *CNN*, January 25, 2006. Retrieved August 17, 2007.
4. ↑  (Αγγλικά) "Panda 'Porn' to Boost Mating Efforts at Thai Zoo", Brian Handwerk, *National Geographic*, November 13, 2006. Retrieved August 17, 2007.
5. ↑  (Αγγλικά) Pandas unexcited by Viagra, *BBC News*, 9 September 2002. Retrieved August 17, 2007
Συντεταγμένες: 40°29′59″N 23°27′00″E﻿ / ﻿40.49972°N 23.45000°E﻿ / 40.49972; 23.45000

Η **Παλαιοχώρα** ή **Παλαιόχωρα** είναι χωριό και σήμερα ομώνυμο Δημοτικό διαμέρισμα και έδρα του Δήμου Ζερβοχωρίων, στο νομό Χαλκιδικής, με 895 κατοίκους σύμφωνα με την πληθυσμιακή απογραφή του 2001. Η θέση του είναι στους πρόποδες του όρους Χολομώντας.Το χωριό καταλαμβάνει παραδοσιακά εξέχουσα θέση στην κτηνοτροφική παραγωγή, στη μεταποίηση κτηνοτροφικών προϊόντων.. Αξιοθέατο αποτελεί το δάσος Παλαιόχωρας-Ριζών. Η εκκλησία του Αγίου Γεωργίου παρουσιάζει αρχιτεκτονικό ενδιαφέρον και χρονολογείται από το 1914. Σε ειδυλλιακή τοποθεσία βρίσκεται και ο Προφήτης Ηλίας.

Υποδομή
-------

Ο οικισμός είναι έδρα του 6/Θ Δημοτικού Σχολείου Ζερβοχωρίων. Επίσης, στην Παλαιοχώρα λειτουργεί νηπιαγωγείο και Γυμνάσιο, εκπαιδευτήρια που εξυπηρετούν και τους γειτονικούς οικισμούς, όπως και πολυδύναμο Πολιτιστικό Κέντρο.

Πολιτιστικά
-----------

Ενεργός είναι ο Πολιτιστικός Σύλλογος με την επωνυμία "Η ΕΛΠΙΣ" Παλαιόχωρας, καθώς επίσης και η Ομάδα γυναικών Παλαιόχωρας. Στον οικισμό διοργανώνεται καρναβάλι. Στην Παλαιόχωρα επίσης η λειτουργία του παραδοσιακού νερόμυλου του Δημητρίου Ντελή με καταρράκτη (στα 500μ. βόρεια του χωριού) συνδυάζεται με την πραγματοποίηση μιας λαμπρής λαογραφικής εκδήλωσης που αποτελεί πόλο έλξης για πολλούς επισκέπτες. Στην κεντρική πλατεία της πρώην κοινότητας βρίσκεται και το σπίτι του αειμνήστου δασκάλου και λαογράφου Δημητρίου Τσιότρα.

Παραπομπές
----------

1. ↑  «Δήμος Ζερβοχωρίων». Αρχειοθετήθηκε από το πρωτότυπο στις 9 Δεκεμβρίου 2014. Ανακτήθηκε στις 25 Σεπτεμβρίου 2014.
2. ↑  «Μνημεία της Χαλκιδικής». Αρχειοθετήθηκε από το πρωτότυπο στις 4 Δεκεμβρίου 2008. Ανακτήθηκε στις 23 Φεβρουαρίου 2008.
3. ↑  about greece.gr[*νεκρός σύνδεσμος*]

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμου Πολυγύρου |
| --- |
|  |
| Δημοτική Ενότητα Ανθεμούντα | 
* Αγία Αναστασία
* Βάβδος
* Γαλαρινός
* Γαλάτιστα
* Δουμπιά
* Κιουρκτσόγλου
* Μονή Αγίας Αναστασίας Φαρμακολυτρίας
* Πρινοχώρι
 |
|  |
| Δημοτική Ενότητα Ζερβοχωρίων | 
* Γεροπλάτανος
* Κρήμνη
* Μαραθούσα
* Παλαιόχωρα
* Πλατανοχώρι
* Ριζά
 |
|  |
| Δημοτική Ενότητα Ορμύλιας | 
* Βατοπέδιο
* Ευαγγελισμός της Θεοτόκου
* Μεταμόρφωση
* Μετόχι
* Νέα Σερμύλη
* Νησί
* Ορμύλια
* Όσιος Αρσένιος
* Παραλία Βατοπεδίου
* Ψακούδια
 |
|  |
| Δημοτική Ενότητα Πολυγύρου | 
* Άγιος Πρόδρομος
* Βράσταμα
* Διασταύρωση Παλαιοκάστρου
* Καλύβες Πολυγύρου
* Κελλί
* Όλυνθος
* Παλαιόκαστρο
* Πατελιδάς
* Πλανά
* Πολύγυρος
* Σανά
* Ταξιάρχης
 |
|  |
| 
* Έδρα: Πολύγυρος
 |

 |

|  |  |  |  |
| --- | --- | --- | --- |
| 

| π • σ • ε
Δημοτικά Διαμερίσματα του Δήμου Ζερβοχωρίων |
| --- |
|  |
| 
* Παλαιόχωρα
* Γεροπλάτανος
* Κρήμνη
* Μαραθούσα
* Ριζά
 |

 |
Ο **Moos** (αραβικά: مصطفى العلمي‎;γαλλικά: Moustaphe Al-Alamy‎)(γενν. 29 Αυγούστου 1974) είναι Γάλλος τραγουδιστής, μαροκινής καταγωγής.

Βιογραφία
---------

Ο Moos γεννήθηκε στην Τουλούζη από Μαροκινούς γονείς. Μεγάλωσε στην πολυεθνική γειτονιά Tê Mirail, όπου ήρθε σε επαφή με διαφορετικά μουσικά στυλ, όπως το African Rai, το funk και το R & B. Έπαιξε αρχικά ένα τραγούδι στο Ράδιο της Τουλούζης και στη συνέχεια κυκλοφόρησε το πρώτο του σινγκλ το 1998, *Qui me donnera des ailes*. Η μεγαλύτερη επιτυχία του όμως ήταν το δεύτερο σινγκλ *Au nom de la rose*, που κυκλοφόρησε ένα χρόνο αργότερα, το οποίο έφτασε στην κορυφή των τσαρτ στη Γαλλία και τη Βαλλονία, τη γαλλόφωνη περιοχή του Βελγίου,  και έχει πιστοποιηθεί ως διαμάντι από το Sic για πουλώντας περισσότερα από 750.000 αντίτυπα σε γαλλικό έδαφος. *Το Le Crabe est erotique*, το πρώτο και μοναδικό του άλμπουμ, πιστοποιήθηκε με χρυσό στη Γαλλία, με πάνω από 100.000 πωλήσεις.  Ο Moos συνέχισε να κυκλοφορεί μουσική και το *Comme une Etoile* της *Olivia* κυκλοφόρησε στο Διαδίκτυο. Παράλληλα με την τραγουδιστική του δραστηριότητα άνοιξε ένα Tea House και ένα μπαρ στην Τουλούζη.

Δισκογραφία
-----------

### Αλμπουμ

* 1999 - *Le Crabe est errotique*

Παραπομπές
----------

1. ↑  «MOOS - AU NOM DE LA ROSE (CHANSON)» (στα Γαλλικά).
2. ↑  «Les certifications» (στα Γαλλικά). Syndicat national de l'édition phonographique.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **Europeana**: agent/base/110663
* ISNI: 0000 0000 0102 956X
* MusicBrainz: 95661d34-6eac-4bd5-88eb-dd6ab1959bbf

 |

 |
Ο **Πορθμός της Σικελίας**, γνωστός και ως **Διέκπλους της Σικελίας** ή **Πορθμός της Παντελλερία**, είναι ο πορθμός της κεντρικής Μεσογείου Θάλασσας που χωρίζει τη μεγαλύτερη νήσο της, τη Σικελία, από την Αφρική και συγκεκριμένα από την Τυνησία. Ο πορθμός διαιρεί τη Μεσόγειο σε δύο μεγάλα μέρη, τη Δυτική Μεσόγειο και την Ανατολική Μεσόγειο. Βόρεια του πορθμού απλώνεται η Τυρρηνική θάλασσα, ενώ στα νότια και τα νοτιοανατολικά η Μεγάλη και η Μικρή Σύρτη αντιστοίχως. Λίγο μόνο δυτικότερα βρίσκεται το βορειότερο σημείο ολόκληρης της Αφρικής, το Ρας μπεν Σακά.

Το ελάχιστο πλάτος του πορθμού είναι 142 χιλιόμετρα (77 ναυτικά μίλια), ενώ το μέγιστο βάθος του φθάνει τα 316 μέτρα. 

Το επιφανειακό θαλάσσιο ρεύμα στον πορθμό ρέει από τα δυτικά προς τα ανατολικά, ενώ στο βάθος του ρέει αντίστροφο ρεύμα, από τα ανατολικά προς τα δυτικά. Πρόκειται για την ίδια κατάσταση που υπάρχει και στο Στενό του Γιβραλτάρ, ενδιαφέρουσα για τους ωκεανογράφους.

Υπάρχει τακτική συγκοινωνία με πορθμεία (φέρι-μποτ) μεταξύ της Σικελίας και της Τύνιδας, τα οποία διασχίζουν τον Πορθμό της Σικελίας.

Το νησί Παντελλερία, το πέμπτο μεγαλύτερο της Ιταλίας, βρίσκεται στο μέσο του πορθμού, ενώ η γνωστότερη Μάλτα κείται πέρα από τα νοτιοανατολικά όρια του πορθμού.

Δείτε επίσης
------------

* Στενό της Μεσσήνης

Παραπομπές
----------

1. ↑  *Strait of Sicily*, Britannica Atlas της Encyclopædia Britannica, Σικάγο 1989, σελ. 36.
2. ↑  Scott C. Truver (1980): *The Strait of Gibraltar and the Mediterranean*, Springer, 1η έκδοση.
3. ↑  Allan R. Robinson, Wayne G. Leslie, Alexander Theocharis, Alex Lascaratos. «Mediterranean Sea Circulation» (PDF). *robinson.seas.harvard.edu*. Αρχειοθετήθηκε από το πρωτότυπο (PDF) στις 13 Δεκεμβρίου 2016.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 243581683
* SELIBR: 142031

 |

 |
Το **Apple TV** είναι ένα ψηφιακό πρόγραμμα αναπαραγωγής πολυμέσων και μια μικροκονσόλα που αναπτύχθηκε από την Apple Inc. Πρόκειται για μια μικρή συσκευή δικτύου και ψυχαγωγίας που μπορεί να λαμβάνει ψηφιακά δεδομένα για οπτικό και ηχητικό περιεχόμενο, όπως μουσική, βίντεο, βιντεοπαιχνίδια ή προβολή οθόνης συγκεκριμένων άλλες συσκευές και αναπαραγωγή της σε συνδεδεμένη τηλεόραση ή άλλη οθόνη βίντεο.

Το Apple TV μπορεί να συνδεθεί με HDMI. Για να το χρησιμοποιήσετε για προβολή, πρέπει να συνδεθεί σε τηλεόραση ευρείας οθόνης βελτιωμένης ευκρίνειας ή υψηλής ευκρίνειας μέσω καλωδίου HDMI. Η συσκευή δεν διαθέτει ενσωματωμένα στοιχεία ελέγχου, μπορεί να ελεγχθεί είτε από ένα τηλεχειριστήριο της Apple είτε από μια συσκευή τηλεχειριστηρίου Siri (η οποία περιλαμβάνεται με το Apple TV) χρησιμοποιώντας τη δυνατότητα υπερύθρων / Bluetooth, είτε από την εφαρμογή Apple TV Remote (που εγκαθιστάται από το App Store) σε πολλές συσκευές Apple που χρησιμοποιούν τη δυνατότητα Wi-Fi, ή από ορισμένους ελεγκτές παιχνιδιών τρίτων μερών και τηλεχειριστήρια υπερύθρων. 

Το Apple TV εκτελεί διάφορες εφαρμογές που είναι ήδη προεγκατεστημένες από το λογισμικό συστήματος ή, για μοντέλα που εκτελούν tvOS, που έχουν ληφθεί από το Apple App tvOS της Apple μέσω Wi-Fi. Οι κύριες διαδικτυακές πηγές περιεχομένου για εφαρμογές Apple TV περιλαμβάνουν υπηρεσίες συνδρομής για ροή τηλεόρασης και ταινιών, καλωδιακά και ραδιοφωνικά δίκτυα μέσω TV Everywhere και μεγάλα αθλητικά πρωταθλήματα.

Η δυνατότητα σύνδεσης Wi-Fi χρησιμοποιείται επίσης για τη λήψη περιεχομένου που αγοράστηκε ή ενοικιάστηκε απευθείας από το iTunes Store της Apple, μεταδόθηκε από άλλα κοντινά iDevices μέσω AirPlay ή κοινοποιήθηκε από υπολογιστές macOS ή Windows που εκτελούν iTunes.

Παραπομπές
----------

1. ↑  Kahn, Jordan (28 Αυγούστου 2015). «Apple TVs (plus iPods & Cinema Displays) hitting obsolete status day before new hardware on Sept 9». *9to5Mac* (στα Αγγλικά). Ανακτήθηκε στις 23 Απριλίου 2021.
Συντεταγμένες: 52°05′N 05°45′W﻿ / ﻿52.083°N 5.750°W﻿ / 52.083; -5.750

Χάρτης που απεικονίζει το Κανάλι του Αγίου Γεωργίου και τη Θάλασσα της Ιρλανδίας
Ο **Πορθμός του Αγίου Γεωργίου** (αγγλικά: St George's Channel, ιρλανδικά: Muir Bhreatan, ουαλικά: Sianel San Siôr) βρίσκεται στον Ατλαντικό ωκεανό και είναι μία λωρίδα θάλασσας που συνδέει την Ιρλανδική θάλασσα στο βορρά με την Κελτική θάλασσα στα νοτιοδυτικά. Το στενότερο σημείο του πορθμού έχει πλάτος 76 χιλιόμετρα. Ιστορικά, το όνομα "Πορθμός του Αγίου Γεωργίου" χρησιμοποιήθηκε εναλλακτικά με το «Θάλασσα της Ιρλανδίας» ή «Ιρλανδικό κανάλι" και περιλάμβανε όλα τη θαλάσσια περιοχή δυτικά της Ιρλανδίας και ανατολικά της Μεγάλης Βρετανίας. Αργότερα περιορίστηκε στο τμήμα που χωρίζει την Ουαλία από το Λένστερ, ενώ μερικές φορές εκτείνεται νότια έως την θαλάσσια περιοχή μεταξύ της Ουέστ Κάντρι της Αγγλίας και του Ανατολικού Μάνστερ, η οποία θαλάσσια περιοχή από το 1970 ονομάζεται Κελτική Θάλασσα. Η ονομασία πορθμός του Αγίου Γεωργίου καταγράφεται για πρώτη φορά το 1578 στο αρχείο του δεύτερου ταξιδιού του Μάρτιν Φρόμπισερ. Λέγεται ότι προέρχεται από ένα μύθο ο οποίος αναφέρει ότι ο Άγιος Γεώργιος είχε ταξιδέψει από τη Βυζαντινή Αυτοκρατορία μέχρι τη Ρωμαϊκή Βρετανία, φτάνοντας στη Μεγάλη Βρετανία μέσω του καναλιού που φέρει το όνομά του.

Παραπομπές
----------

1. ↑  C.Michael Hogan. 2011. *Irish Sea*. eds P.Saundry & C.Cleveland. encyclopedia of Earth. National Council for Science and the Environment. Washington DC
2. ↑  Saint George’s Channel, Εγκυκλοπαίδεια Μπριτάνικα
3. ↑  Taylor, Isaac (1896). «St. George's Channel». *Names and their histories, alphabetically arranged as a handbook of historical geography and topographical nomenclature*. Rivington, Percival. σελ. 243. Ανακτήθηκε στις 18 Σεπτεμβρίου 2010.
4. ↑  Room, Adrian (2006). «St George's Channel». *Placenames of the world: origins and meanings of the names for 6,600 countries, cities, territories, natural features, and historic sites*. McFarland. σελ. 326. ISBN 978-0-7864-2248-7. Ανακτήθηκε στις 18 Σεπτεμβρίου 2010.

Εξωτερικοί σύνδεσμοι
--------------------

* Πολυμέσα σχετικά με το θέμα  Saint George's Channel στο Wikimedia Commons